## El Consell autoritza un contracte per a l’adquisició i subministrament de medicaments per als centres sanitaris públics

*** Estos medicaments estan indicats per al tractament del càncer de pulmó, d’ovari, de la sang, lupus i asma greu
* L’exclusivitat de la seua comercialització es deu al fet que a Espanya no estan autoritzats altres medicaments amb idèntic principi actiu, idèntica forma farmacèutica i idèntica dosi
* El pressupost total és de més de 118,6 milions d’euros**

El Consell ha autoritzat un contracte per a l’adquisició i subministrament de determinats medicaments d’ús humà exclusius, de manera centralitzada, amb destinació als centres de la sanitat pública valenciana.

Estos medicaments contenen els següents principis actius: osimertinib (monoteràpia per al tractament de determinat tipus de càncer de pulmó); benralizumab (indicat per al tractament addicional de l’asma greu), olaparib (antineoplàsic utilitzat en el tractament de diversos tipus de càncer, principalment aquells que tenen mutacions en els gens BRCA1 o BRCA2); acalabrutinib (s’utilitza en el tractament de tipus específics de càncers de la sang); anifrolumab (s’usa per a tractar el lupus eritematós sistèmic en adults, en combinació amb el tractament estàndard) i tezepelumab (tractament de manteniment addicional en adults i adolescents a partir de 12 anys amb asma greu).

Segons l’Agència Espanyola de Medicaments i Productes Sanitaris (AEMPS), a Espanya no estan autoritzats altres medicaments amb idèntic principi actiu, idèntica forma farmacèutica i idèntica dosi que els medicaments objecte de contracte; per este motiu, l’exclusivitat de la seua comercialització.

La duració del contracte serà d’un any, amb la possibilitat de prorrogar-lo fins a 36 mesos addicionals i el valor estimat total, inclosa la pròrroga ascendix a més de 118,6 milions d’euros.

Fecha: 13/05/2025